**Andreas Alm** (s. 19. kesäkuuta 1973) on ruotsalainen jalkapallovalmentaja ja entinen pelaaja. Kesäkuusta 2021 lähtien hän on toiminut Odense BK:n päävalmentajana.

Ura pelaajana
-------------

Alm aloitti pelaajauransa eskilstunalaissessa IK Cityssä, jonka edustusjoukkueessa hän debytoi vuonna 1989. Hän siirtyi vuonna 1995 Allsvenskanissa pelanneen Hammarby IF:n riveihin. Joukkue putosi kauden päätteeksi Superettaniin, jossa Alm edusti joukkuetta vielä kahden kauden ajan. Kaudet 1998 ja 1999 hän pelasi Norjan Tippeligaenissa Kongsvinger IL:n joukkueessa, jonka jätti seuran pudottua pääsarjasta kauden 1999 päätteeksi.

Alm palasi Ruotsiin edustaen AIK:ta, joka taisteli 2000-luvun alussa kärkisijoista Allsvenskanissa. Alm ei noussut joukkueen avainpelaajien rooliin pelaten neljän kauden aikana vain 47 ottelussa. Kaudeksi 2004 hän siirtyi sarjaporrasta alemmas IFK Norrköpingiin, josta kahden kauden jälkeen takaisin kasvattajaseuraansa Eskilstuna Cityyn. Alm lopetti pelaajauransa kaudella 2007.

Ura valmentajana
----------------

Alm aloitti valmennusuransa Eskilstuna Cityn pelaajavalmentajana ja luotsasi seuraa Ruotsin neljännellä sarjatasolla kaksi kautta. Marraskuussa 2008 AIK nimesi Almin edustusjoukkueensa uudeksi apuvalmentajaksi. Yhdessä päävalmentaja Mikael Stahren kanssa Alm luotsasi AIK:n Ruotsin tuplamestariksi kaudella 2009. Seuraava kausi oli vaikeampi alkukauden supercupin voitosta huolimatta. Stahren lähdettyä huhtikuussa Panioniosin päävalmentajaksi joukkue ajautui ongelmiin, eikä Alm saanut tuloksia aikaan sen paremmin Björn Wesströmin kuin Alex Millerinkään kanssa. Katastrofaalinen kausi 2010 päättyi lopulta sijalle 11 ja joukkue vältti vain niukasti putoamisen Allsvenskanista.

Kauden 2010 jälkeen AIK nosti Almin seuran uudeksi päävalmentajaksi. Alm palautti seuran takaisin kärkikahinoihin ja tuloksena oli seuraavalla kaudella kolmossija. Almin johdolla AIK on säilynyt Allsvenskanin kärkikastissa, mutta mestaruuskantaan palaaminen sitten vuoden 2009 on osoittautunut vaikeaksi. Kaudella 2013 tuloksena oli jo mestaruushopeaa, mutta sen lähemmäksi Alm ei ole päässyt. Kausina 2014 ja 2015 AIK sijoittui jälleen kolmanneksi. Alm sai potkut AIK:sta toukokuun puolivälissä 2016, kun joukkue oli voittanut vain kolme kauden kahdeksasta ensimmäisestä ottelusta.

Heinäkuussa 2016 Alm teki kaksivuotisen sopimuksen Tanskan 1. divisioonassa pelanneen Vejle BK:n kanssa. Almin johdolla Vejle jäi sarjassa yhdeksänneksi ja nousu pääsarjaan jäi haaveeksi. Kauden jälkeen Alm jätti Vejlen.

Joulukuussa 2017 Alm allekirjoitti kolmivuotisen sopimuksen BK Häckenin kanssa. Hän aloittaa tehtävässään vuoden 2018 alussa. Almin johdolla Häcken selvitti tiensä Eurooppa-liigan karsintoihin 2019/20 ja 2021/22. Hän luotsasi joukkueen Ruotsin cupin mestariksi 2019 ja uudelleen finaaliin toukokuussa 2021. Hän jätti Häckenin kesäkuussa 2021 siirtyen Tanskan Superliigan Odensen päävalmentajaksi.

Almin johdolla Odense eteni kaudella 2021/22 Tanskan cupin finaaliin, mutta siellä kärsi tappion FC Midtjyllandille rangaistuspotkukilpailussa. Liigassa Odensen ei menestynyt odotusten mukaisesti ja lopulta seura erotti Almin marraskuun alussa 2023.

### Meriitit valmentajana

* Ruotsin mestaruus: 2009 (apuv.)
	+ Hopeaa: 2013
* Ruotsin cup: 2009 (apuv.), 2019
	+ Hopeaa: 2021

Lähteet
-------

1. ↑  Andreas Alm ny assisterande tränare i AIK
2. ↑  Stahre lämnar AIK - ersätts av Wesström – Stahre: "Det var inget lätt beslut"
3. ↑  Alex Miller ny chefstränare i AIK (Arkistoitu – Internet Archive)
4. ↑  "Förre guldtränaren ersätter Miller i AIK"
5. ↑  Konkari Sjölund Ruotsin mestariksi – suurseurat jäivät nuolemaan näppejään
6. ↑  Andreas Alm ej längre chefstränare (Arkistoitu – Internet Archive)
7. ↑  Alm klar för klassisk dansk klubb
8. ↑  Andreas Alm stopper i Vejle Boldklub
9. ↑  Andreas Alm tar över som tränare i BK Häcken (Arkistoitu – Internet Archive)
10. ↑  Officiellt: Andreas Alm lämnar BK Häcken för Odense
11. ↑  [ 
Oddset Pokalen]
12. ↑  Officielt: OB fyrer Andreas Alm


|  |  |  |
| --- | --- | --- |
| Edeltäjä:**Alex Miller** | **AIK:n päävalmentaja**2011–5/2016 | Seuraaja:**Rikard Norling** |

|  |  |  |
| --- | --- | --- |
| Edeltäjä:**Steen Thychosen** | **Vejle BK:n päävalmentaja**2016–2017 | Seuraaja:**Adolfo Sormani** |

|  |  |  |
| --- | --- | --- |
| Edeltäjä:**Mikael Stahre** | **BK Häckenin päävalmentaja**2018–6/2021 | Seuraaja:**Per-Mathias Høgmo** |

|  |  |  |
| --- | --- | --- |
| Edeltäjä:**Michael Hemmingsen** | **Odense BK:n päävalmentaja**2021–11/2023 | Seuraaja:**ei nimetty** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja

 |

 |